Pléh Csaba, Boross Ottilia

PSZICHOLÓGIA

Akadémiai lexikonok

AKADÉMIAI KIADÓ, BUDAPEST

Szerkesztette:

PLÉH CSABA

BOROSS OTTILIA

Az anyaggyűjtésben részt vettek:

BENCZE ILDIKÓ

FEKETE ISTVÁN

GÁBRIS KRISZTIÁN

GERVÁN PATRICIA

IVÁDY ROZÁLIA

KEMÉNY FERENC

KERESZTES ATTILA

LŐRINCZ ILDIKÓ

ROKSZIM MÓNIKA

SZAMARASZ VERA ZOÉ

Az ábrákat készítette:

NAVRATIL ZSUZSANNA

ISBN 978 963 05 9112 6

Kiadja az Akadémiai Kiadó,

az 1795-ben alapított Magyar Könyvkiadók és Könyvterjesztők Egyesületének tagja

1117 Budapest, Prielle K. u. 19.

www.akadémiaikiado.hu

Első kiadás: 2008

Változatlan utánnyomás: 2010

A kiadásért felelős az Akadémiai Kiadó igazgatója

Felelős szerkesztő: POMÁZI GYÖNGYI

Vezető szerkesztő: THIMAR MÁRTA

Informatikai munkatársak: GÁL ZOLTÁN, MILE ISTVÁN

Termékmenedzser: KISS ZSUZSA

Tördelés: ÉLŐFEJ BT.

Borítóterv: GERHES GÁBOR / ART-AND

Terjedelem: 25,25 (A/5) ív

ELŐSZÓ

A több mint 3000 címszót tartalmazó lexikonunk szerkesztése során egyik fő célunk az volt, hogy ne csak a szűkebb értelemben vett pszichológia fogalmait, hanem számos szakterületének (pl. fejlődéslélektan, klinikai pszichológia, szociálpszichológia, munkapszichológia) fogalmait is felvegyük a címszóállományunkba. A szóanyag összeállításakor a mai tankönyvek terminológiai készletére és tanári tapasztalatainkra is nagymértékben támaszkodtunk. Munkánk a pszichológia egészét átfogó jellegét tekintve egyedülállónak mondható a mai magyar szakirodalomban.

A szócikkek kidolgozása során törekedtünk a meghatározások tömörségére, alapvetően rövid definíciók megadására, ugyanakkor bizonyos esetekben kikerülhetetlen volt a szakmai ismeretek belopakodása, az enciklopédikus jellegű feldolgozás. Ezt azonban megtartottuk kijelentő szinten, nem érveltünk a rövid fogalmi bemutatás mellett, s nem adtunk meg pl. kísérleti részleteket. Munkánk elsődleges célja a szakmai olvasás és írás hátterének segítése, innen a sok idegen szó, melyek gyakran fordulnak elő a magyar szakszövegekben. Az egyes szócikkek hossza mindezeknek köszönhetően nem mindig arányos a bemutatott kifejezés szakmai súlyával. Előfordult, hogy kevésbé fontos dolgokat hosszabban mutattunk be.

A lexikonban megtalálható tudásanyag jó kiaknázhatósága érdekében gyakran éltünk a szócikkek egymásra utalásának lehetőségével. Amennyiben egy értelmezés olyan szakkifejezést tartalmaz, melyet önállóan is kifejtettünk a lexikonban, az adott szakkifejezést dőlt betűvel jelöltük a szócikk belsejében (pl.: ismételgetés A rövid távú memóriában lévő információ tudatos ismételgetése. rehearsal), illetve nyíllal és dőlt betűvel a szócikk végén (pl.: szabad asszociáció Pszichodinamikus terápiás módszer, melyben a beteg minden eszébe jutó gondolatot, érzést vagy mentális képet elmond vagy leír. → mentális képek free association). Felvettünk olyan fogalmakat is, amelyek más szakterülethez is tartoznak (pl. funkció, kéreg, kontextus, relevancia stb.). E jelentésbeli különbségeket félkövér arab számmal különítettük el. Ezt a jelölést alkalmaztuk azokban az esetekben is, ha egy adott fogalomnak a pszichológiában több jelentése, értelmezése van (pl. akróesztézia 1. Megnőtt érzékenység. 2. Végtagfájdalom.)

A fogalmak értelmezését a szócikkek végén azok angol megfelelői követik. Ahol a szaknyelvi használat indokolta, több megfelelőt is megadtunk. A ma gyakori amerikai angol megfelelők mellett a brit angol változatra (GB) jellel hívtuk fel a figyelmet.

A magyar címszavak angol megfelelői a kötet végén található angol–magyar szótári részben is kereshetők.

A lexikon és szótár gazdag anyaga, sokoldalúsága, megbízhatósága és naprakészsége reményeink szerint sokáig segíti a lélektan felé vonzódó, s ott az első lépéseiket tevő fiatalokat, diákokat, csakúgy, mint a téma iránt érdeklődő nagyközönséget.

Budakeszi, 2008. november 22.

Pléh Csaba és Boross Ottilia

A

abázia

Az állás zavara.
abasia

abdukció

Olyan következtetés, mely egyszerre alkalmaz induktív és deduktív elemeket.
abduction

aberráció

A megszokottól, „normálistól” való eltérés. Lehet genetikai, fizikai, csillagászati, társadalmi, pszichés, vagy szexuális jellegű.
aberration

abnormális

A „normálistól” eltérő rendellenes állapot vagy viselkedés.
abnormal

abnormális viselkedés

Kóros, a változó körülményekhez alkalmazkodni és hatékonyan működni képtelen viselkedésmód. Meghatározása vagy statisztikai, vagy normatív alapú.
abnormal behavior

ábra-alap

→ figura-háttér
figure-ground

ábrándozás

→ nappali álmodozás
daydreaming

abszolút

Feltétlen, mindentől független. Ellentéte a relatív: viszonylagos, valamihez viszonyított.
absolute

abszolút küszöb

A legkisebb, az inger hiányától az esetek 50 százalékában megkülönböztethető inger, amelyre megjelenik a válasz.
absolute threshold

abszolút mozgás

A fizikában nyugvó (koordináta) rendszerben történő mozgás.

A pszichológiában a mozgás tiszta élménye.

absolute motion

absztrakció

Az érzékszerveinkbe érkező információ átalakítása jobban kezelhető kategóriákká, a jellemzők kiemelése.
abstraction

absztrakt

Nem konkrét. Egy tárgy vagy esemény, annak egészétől függetlenül, attól elvonatkoztatva vizsgálható tulajdonságai.
abstract

absztrakt gondolkodás

A világ elvont, szimbolikus, logikai úton való megközelítése.
abstract thought

abulia

Indítékhiány, neurológiai zavarok vagy kábítószer megvonás következménye.
abouli, abulia

acetaldehid, C₂H₄O

Szerves, az érett gyümölcsökben, kávéban, friss kenyérben előforduló, az emberi szervezet számára erősen toxikus vegyület. Az alkohol lebontása során egy alkohol dehidrogenáz nevű enzim hatására keletkezik, károsítja a sejtmembránt, fokozza a szabad gyökök képződését és a szervkárosodások kockázatát, módosítja a neurotranszmitterek anyagcseréjét, s rosszullétet, ún. másnaposságot okoz. Különösen akkor jár súlyos tünetekkel, ha enzimhiány következtében – pl. az ázsiai vagy az őslakos amerikai népesség zöménél – túl sokáig marad lebontatlanul a szervezetben. Hangsúlyosan felelős az alkohol addikció, a tolerancia és a mentális károsodások kialakulásában.
acetaldehyd

acetilkolin, ACh

A központi és a perifériás idegrendszer idegingerület átvivő anyaga (neurotranszmitter), mely általában serkentő, de a fogadó receptoroktól függően gátló is lehet. Szerepet játszik az izomműködésben, az izomsejtek véglemezein levő receptorokra fejtve ki hatását, továbbá a hippokampuszon keresztül az új emléknyomok kialakításában is. A hatását befolyásoló anyagok izombénulást okozhatnak (botulinum), alacsony agyi szintje pedig együtt jár az Alzheimer-kór tüneteivel.
acetylcholine

ACh

→ acetilkolin
acetylcholine

achievement place

→ átmeneti családsegítő otthon
achievement place

ACT

A Scholastic Assessment Test-tel (SAT) együtt a magyar érettségi és felvételi vizsgának megfelelő, standardizált teszt az Egyesült Államokban, melyet középiskolások, illetve egyetemre-főiskolára jelentkezők írnak matematikából, angolból, olvasásból és természettudományokból.
ACT, American College Test

ACTH, adrenokortikotrop hormon

Az agyalapi mirigy által kiválasztott hormon, kulcsszerepe van a szimpatikus idegrendszeri aktivációban, azaz a stresszre adott vészreakciókban.
ACTH, adrenocorticotropic hormone

adaptáció

Alkalmazkodás a változó feltételekhez.

Az evolúciós szelekció egysége.

Érzékszervervek alkalmazkodása ismételt ingerekhez.

A látórendszer alkalmazkodása a fényviszonyokhoz, illetve a szemlencse alkalmazkodása a távolsághoz.

adaptation

adaptív

Alkalmazkodó, a túlélés szempontjából sikeres viselkedés.
adaptive

adaptív agresszió

A helyzethez alkalmazkodó agresszió.
adaptive agression

adaptív válaszok a pszichoterápiában

Olyan, a terápia során fellépő – legtöbbször célirányos, szándékos – reakció, amely adaptívabb, mint az a válasz, amelyre az egyén a terápia előtt képes volt.
adaptive responses in psychotherapy

adaptív válaszok jutalmazása, megerősítése

A pszichoterápiában a kliens valamely szándékos, célirányos, a korábbiaknál hatékonyabb cselekedetének megerősítése.
rewarding adaptive reactions

adaptométer

A sötétadaptáció vizsgálatára alkalmas készülék.
adaptometer

adatok

Tényszerű, méréseken vagy statisztikai számításokon alapuló információk, melyek viták, érvelések, elméletek bizonyítása során kiinduló alapot jelentenek. (Noha az angolban használt latin eredetű szó nyelvtanilag többes számra utal, egyes számban is használatos.)
data

adatok skálázása

Az információ természetének leírhatósága érdekében alkalmazott osztályozás, egy iránnyal rendelkező vagy irány nélküli értéksor, melyben az egységekhez számokat vagy szimbólumokat rendelünk. Megkülönböztetünk nominális, ordinális, intervellum és arány skálákat.
data scaling

ADD, figyelmi zavar

Figyelmi zavar. Az ADHD definíciójából kiemelt – a hiperaktivitást nem tartalmazó – tünetcsoport leírása.
ADD, attention deficit disorder

addikció

Ismétlődő szerfogyasztás vagy kockázatos viselkedés azok destruktív hatásainak tudatában (alkohol, kábítószer, játékszenvedély).
addiction

additív színkeverés, összeadó színkeverés

A színkeverés azon módja, amikor a különöző hullámhosszú, monokromatikus fénnyalábokat 1. a kritikus fúziós frekvenciánál nagyobb gyakorisággal a szembe jutatjuk 2. egymásra vetítve hozunk létre kevert színű fényt. A fénnyalábokat az emberi látórendszer nem tudja komponenseire bontani, így új minőség keletkezik. Az alapszínek a vörös, a kék és a zöld, amelyeket egymásra vetítve fehért színt kapunk.
additive color mixing

adekvát inger

Egy érzékszerv megfelelő ingere, erre legkisebb a küszöbe (pl. látásnál a fény).
adequate stimulus

ADH, antidiuretikus hormon

Az agyalapi mirigy által kiválasztott hormon, ami befolyásolja a vizelet kiválasztásának a mennyiségét.
ADH, antidiuretic hormone

ADHD, figyelemhiányos hiperaktivitás

Gyermekkorban megjelenő, feltehetően neurológiai zavar, tünetei között kiemelendő a túlzott aktivitás, a feledékenység, a csökkent impulzus kontroll és az elterelhetőség.
ADHD (attention deficit / hyperactivity disorder)

adiafor determinációs szkéma

Kardos Lajos (1899–1985) felfogásában a lelki élet evolúciós keletkezésének kulcsa, hogy az adiafor (gör. semleges) inger mozzanatok a veszély előrejelzőjévé válnak.
adiafor determining schema

adoleszcencia

Serdülőkor, a gyermek- és felnőttkor közötti, átmeneti életszakasz.
adolescence

adrenalin, epinefrin

A mellékvese velőállománya által kiválasztott hormon. A vegetatív idegrendszer szimpatikus ágával együttműködve a simaizmokra, a verejtékmirigyekre, a gyomor-bélrendszerre és a szívre hatva kulcsszerepet játszik a sztresszre adott válaszokban.
adrenaline, epinephrine

adrenokortikális rendszer

Stressz esetén aktiválódó rendszer, amely szimpatikus idegrendszeri aktivitást eredményez. Az adrenokortikális rendszerbe tartozó struktúrák a hipotalamusz, hipofízis, mellékvesekéreg, végső effektora a kortizol.
adreno-cortical-system

adrenokortikotrop hormon, ACTH

Az agyalapi mirigy által a CRF hatására kiválasztott hormon, mely egyrészt a mellékvesekéreg bizonyos hormonjainak (kortizol) serkentésével befolyásolja a vércukorszintet és bizonyos ásványok jelenlétét, másrészt a többi belső elválasztású mirigyen keresztül legalább harmincféle, a stresszválasz kialakításában részt vevő hormon kiválasztását is szabályozza. Corticotropin néven is ismert.
adrenocorticotropic hormone

afázia

A nyelvi funkciók (beszédmegértés vagy -produkció) szerzett zavara, hátterében az agykéreg sérülése áll. → Wernicke-Geschwind modell
aphasia

afémia

Szerzett beszédzavar, amelyben a beteg a meglévő fogalomhoz nem képes az artikulációs mintázatot hozzárendelni.
aphemia

affektív

Érzelmi, hangulati, indulati, érzékeny.
affective

affektív diszpozició

Az egyén adott belső állapota, amely affektivitását befolyásolja.
affective disposition

affektív idegtudomány

Az érzelmi jelenségek idegrendszeri alapjainak vizsgálata.
affective neuroscience

affektivitás

Az egyén érzelmi állapotainak összessége.
affectivity

affektív logika

A logika szabályainak csak látszólag megfelelő, érzelmileg meghatározott gondolatmenet. Például az észlelt kockázat megváltozása az érdekeltség függvényében.
affective logic

affektus

Gyors érzelmi változás, felindultság.
affect

afferens

Előtag: érző.

Az információt egy adott hely (idegsejtcsoport) felé szállító axonok.

afferent

afferens ideg

Érző ideg, az információt egy adott hely (idegsejtcsoport) felé szállító axonok.
afferent nerve

affiliáció

Társas szükséglet, a valahova, elsősorban kortárscsoportokhoz, releváns személyekhez való tartozás igénye. Fizikai közelséggel, szemkontaktussal, érintéssel, nyitott testhelyzettel, intenzív kommunikációval fejezzük ki.

Annak a kettős folyamatnak az egyik eleme, amellyel S. Freud szerint a fiúknak az ödipális korszakban szembe kell nézniük, s az anyjuktól való eltávolodással (differenciáció) párhuzamosan kell apjukhoz közeledniük (affiliáció).

Egyházi rendeknél olyan világiak felvétele, akik nem a rend szabályainak követésére kötelezik magukat, csupán a bűnbánó, jámbor életre. A szabadkőművességben valamely már megalakult páholynak vagy egyes kőműveseknek más páholyba való felvétele.

affiliation

affinitás

Rokonság foka.

Vonzódás.

Gén és antigén vonzása immunológiában.

affinity

afónia

A hangszalagok vagy a gégeporcok rendellenes működése miatt fellépő kóros hangtalanság. Következtében a beszéd suttogó lesz.
aphonia

afrázia

Az agykéreg sérülése következtében előálló zavar, amely a mondat szintaktikai szerkesztésében és megértésében manifesztálódik.
aphrasia

aftongia

Beszédzavar hisztériában. A beszéddel való próbálkozás a nyelvizomzat görcsét váltja ki, amely miatt az artikuláció lehetetlen.
aftongia

ageuzia

Az ízérzékelés elvesztése, előfordulhat az arcideg vagy az agykéreg sérülése miatt is.
ageusia

aggregációs megoldás

Teszt megbízhatóságának javítása új elemek segítségével. Minél jobban emeljük egy teszt itemeinek számát, az annál megbízhatóbb lesz.
aggregation solution

agnózia

Tárgyfelismerési zavar érintetlen észleléssel, hátterében az agykéreg sérülése áll.
agnosia

agonisták [drogoknál]

Olyan molekulák, amelyek ugyanazon receptorhoz kötődve azonos hatást érnek el.
agonists

agorafóbia

Félelem olyan szabad terektől, nyilvános helyektől, és zavarba ejtő helyzetektől, amelyekből nem tudunk kimenekülni. Súlyosabb esetekben pánikroham léphet fel.
agoraphobia

agráfia

Az agykéreg sérülése következtében előálló zavar az írásképességben, sokszor olvasási zavar nélkül.
agraphia

agrammatizmus

Az agykéreg sérülését követően létrejövő nyelvtani zavarok, rosszul szerkesztett beszéd.
agrammatism

agranuláris kéreg

Az agykéreg IV. rétegében kevés a szemcsesejt, ez a szövettanilag meghatározott kéregtípus a mozgató és a frontális területre érvényes.
agranular cortex

agresszió

Egy másik személy vagy élőlény fizikai vagy lelki sérülését, vagy tulajdonának elpusztítását célzó szándékos fizikai vagy verbális viselkedés, illetve e viselkedés motivációja, energiája.
aggression

agresszivitás

Agresszív viselkedési beállítódás, diszpozíció.
aggressivity

agresszív viselkedés

Egy másik személy (fizikai vagy lelki) sérülését, tulajdonának elpusztítását célzó szándékos fizikai vagy verbális viselkedés.
aggressive behavior

agresszív viselkedés biológiai alapjai

A támadó viselkedés kiváltásában többféle agyterület is részt vesz, ezek pl. az anterior hipotalamusz, a ventrális tegmentum, a mediális amygdala, a laterális szeptum vagy a mediális preoptikus terület. Az agresszivitásban kiemelkedő szerepe van a tesztoszteron hím nemi hormonnak is.
biological foundations of aggressive behavior

agy

A törzsfejlődés során kialakult, az idegrendszer többi részét irányító szabályozószerv. Az agy és a gerincvelő alkotják a központi idegrendszert.
brain

agyalapi mirigy, hipofízis

Az egyik legnagyobb, a legtöbb hormont termelő, az összes többi belső elválasztású mirigy működését befolyásolni képes, közvetlenül a hipotalamusz alatt található mirigy. Két fő lebenyből áll, az elülsőben a növekedési (STH), a pajzsmirigy (TSH), mellékvesekéreg (ACTH), tüsző- (FSH), sárgatest (LH) és tejelválasztást (LTH) serkentő hormonok termelődnek, a hátulsóban pedig a vízvisszaszívást (ADH) és a simaizom összehúzódást serkentő (oxytocin) hormonok.
pituitary gland

agydaganat

A koponyaüregen belül kialakuló jó vagy rosszindulatú tumor (glióma), melyek többsége – mivel a neuronok a többi sejttől eltérően a felnőtt szervezetben már nem osztódnak – csak kivételesen indul ki az idegsejtekből; elsősorban a támasztósejteket (glia) érinti.
brain tumor

agy-elme probléma

→ test-lélek probléma
mind-body problem

agyféltekék

Az agy két, nagyjából szimmetrikus, a corpus callosum által összekötött féltekéből áll. A két félteke működése és információ feldolgozó képessége valamennyire eltérő. → agy
cerebral hemispheres

agygenetika

A genetika agyformáló szerepéről számtalan elmélet született. A leglazábbak csupán az agy alapvető strukturális elrendeződését vélik genetikailag meghatározottnak, azonban vannak, melyek a megismerő funkciók agyon belüli szerveződésének kialakulását is a géneknek tulajdonítják.
brain genetics

agyi aszimmetria

Az agy két féltekéje sem funkcionálisan, sem strukturálisan nem azonos, melynek embernél lényeges következményei vannak, pl. a kezességben vagy a nyelvben.
brain asymmetry

agyidegek

Axonkötegek, amelyek a központi idegrendszeren belül szállítják a receptorok által továbbított ingerületet. Összesen 12 pár agyideggel rendelkezünk.
cranial nerves

agyi elektromos hullámok

Az idegsejtek ingerülettovábbításakor létrejövő elektromos aktivitás. → EEG
electric brainwaves

agyi képalkotás

Többnyire az agyi anyagcserét nyomon követő módszerek, melyek segítségével vizsgálható az agy szerkezete, illetve működése. A funkcionális agyi képalkotó eljárások tették lehetővé, hogy a pszichológiai állapotok és az agy egyes területei közötti összefüggéseket feltárják. → CT, → MRI, → PET
brain imaging

agyi munkamegosztás

Az agy különböző területei különböző funkciókért felelősek, így egy-egy komplexebb műveletet több terület együttes aktivitásával hajtja végre. Ez nehezítheti az agyi lokalizációs eredmények értelmezését.
division of labor within the brain

agykamrák

Az agyban található üregek, melyek közül az I. és a II. a nagyagy féltekéiben, a III. a köztiagyban, a IV. az agytörzsben található. A bennük levő folyadék, az agyvíz tápláló és védő szerepet lát el.
cerebral ventricles

agykárosodás

Baleseti agysérülés, anyagcserezavar, mérgezés, drogok révén bekövetkező működési zavar az agyban.
brain damage

agykéreg

Az agy palástszerű, szürke állománya, mely szerkezeti és működési egységeket képező függőleges, kb. 3 mm magas és 0,3 mm átmérőjű sejtoszlopokból áll. A 2 millió sejtoszlop egyenként 5000 neuront tartalmaz és az agykéreg egész vastagságán áthatol. Legtipikusabb sejtjeik, a piramissejtek rövid nyúlványa a kéreg felszínére merőleges, hosszú nyúlványa ellentétes irányban fut és idegrostként lép fel a fehérállományban. Ezek a rostok kapcsolják össze az egyes sejtoszlopokat, melyek többszáz, az agykéreg más területén levő oszloppal tartanak oda- és vissza kapcsolatot. Az agykéreg a vegetatív idegrendszer legfelső irányító központja is. Páros lebenyekre osztható (homlok-, fali, halánték-, tarkólebeny).
cerebral cortex

agykérgi területek és funkcióik

Az agykéreg az agyat tekervényezve beborító 2 mm vastag többrétegű köpeny, mely több milliárd idegsejtet tartalmaz. Az idegsejtek igen gazdag kapcsolati hálózatot alkotnak, egy-egy sejt ezernyi további sejttel tart kapcsolatot. Az agykérgi területek emlősöknél és az embernél az összetett észlelés, tanulás, emlékezet, gondolkodás érzelem, figyelem folyamataiért felelősek. → Brodmann régiók
brain areas and fuctions

agyrázkódás

Balesetek következtében bekövetkező átmeneti agyi működészavar, eszméletvesztés, emlékezetkiesés, szédülés, hányinger kísérhetik.
commotion

agytekervény

Az emlősök hatrétegű neokortexe a fajok egy részénél nem sima, hanem barázdált felületű. A tekervények az agy térfogatának változatlan mérete mellett növelik az agy felszínét, azaz a lehetséges neuronok számát. A tekervények közötti területek a barázdák (sulcus).
gyrus

agytérképező eljárások

Az agykéreg részeit és ezek funkcióit feltáró módszerek. Ilyen pl. az MRI, fMRI, PET, CT.
brain mapping methods

agytörzs

A központi idegrendszeren belül a gerincvelőt a nagyaggyal összekapcsoló képlet. Itt helyezkednek el a létfenntartásért felelős magvak is.
brain stem

agyvelő

A központi idegrendszer elülső, nagytömegű része.
brain

„aha” élmény

Az ún. mentális próba-szerencse tanulásnál megjelenő élmény, amikor – miközben a szükséges információk mindvégig rendelkezésünkre állnak – tanácstalanul törjük a fejünket valamilyen probléma megoldásán. A helyes válasz egy adott lappangási idő után, hirtelen megvilágosodásként fog kipattani a fejünkből. Köhler csimpánzoknál is kimutatta.
aha experience

ahedónia

Öröm átélésének képtelensége.
ahedony

AIDS, szerzett immunhiányos betegség

Acquired Immune Deficiency Syndrome, a HIV vírus által okozott betegség, amely az immunrendszer leépülésével jár.
AIDS

ajakerotizmus

Az orális személyiség egyik megnyilvánulása. Ritkán azokra a specifikusabb erotizmusokra használják, amelyekben a libido az ajkakat szállja meg.
lip erotism

akadályketrec

A tanulásra, az érzelmi reakciók és/vagy a félelem keletkezésére (tanult tehetetlenség) irányuló állatkísérleteknél használt, középen kettéosztott doboz vagy ketrec, amelynek átjárhatósága tetszés szerint változtatható, s padlójába áramot lehet vezetni.
shuttle box

akarat

Választáshoz és döntéshez szükséges belső elhatározás.
will, volition

akarathiány

Akaratnélküliség, vágyak, motivációk és kitartás gyengesége, illetve hiánya. A skizofrénia gyakori tünete.
avolition

akarati cselekvés

Szándékos, céltudatos, az akadályok legyőzésére irányuló folyamat, melyet általában megelőz a motívumok megjelenése (vágy, kívánság, célképzet), és egy döntés a lehetőségek mérlegelése után. A tudatos figyelemmel irányított, kontrollált akaratlagos cselekvést (bonyolult mozgások) gyakran állítják szembe az automatikus, tudati ellenőrzést nem igénylő, szándéktalan cselekvéssel (készségek). → akaratlan cselekvés
intentional action/behavior, voluntary action/behavior

akaratlan cselekvés

Automatikus folyamat, amelyet a figyelmi folyamatok nem kontrollálnak, ilyenek általában az alacsony szintű, pl. gerincvelői reflexek. Működésüket a magasabb folyamatok gátolhatják, de nem minden esetben.
unintentional action/behavior, involuntary action/behavior

akatafázia

Az agykéreg sérülését követően létrejöhet az akatafázia, amely a nyelvtani megformálás képességének elvesztése.
acataphasia

akatamathézia

Az agykéreg sérülésének következtében előálló beszédmegértési deficit. A beteg nem képes a dialógus megértésére és követésére.
acatamathesia

akatízia

→ pszichomotoros nyugtalanság
akathisia, acathisia

akceleráció

Valamilyen folyamat meggyorsítása.

A serdülés és felnőtté válás felgyorsulása az iparosodott világban.

acceleration

akcidentális

Egyedi esemény (pl. gyász, válás) miatt fellépő krízis jelzője.
accidental

akciós potenciál

A sejtmembrán depolarizációja esetén létrejövő elektromos hullám, amely a neuronon belül viszi végig az ingerületet. Az akciós potenciál minden vagy semmi jellegű, azaz ha a sejt kisül, akkor az ingerület az egész idegsejten végigfut.
action potential

akinézia

Az akaratlagos mozgás hiánya, mozgásprogram előhívási képtelenség vagy mozgásvégrehajtási zavar miatt. Különböző mértékben előfordulhat a frontális lebeny, a kisagy vagy az agytörzsi magvak sérülésekor.
akinesia

akkomodáció

A szemlencse változtatja a fókuszt.

J. Piaget fejlődéselméletének alapfogalma, amely arra a folyamatra utal, amikor a gyermek meglévő sémáit az új tapasztalatokhoz igazítja. → asszimiláció

accomodation

akkulturáció

Az egyes emberek, családok, közösségek önként, vagy valamilyen más hatásra beilleszkednek egy új, domináns kultúrába. A folyamat eredménye gyakran az eredeti kultúra elvesztése.
acculturation

akmesztézia

Tűszúrásra való érzékenység.

Szúrás érzése a bőrön fájdalom nélkül.

acmesthesia

akroesztézia

Megnőtt érzékenység.

Végtagfájdalom.

acroesthesia

akrofóbia

Tériszony: magasságtól való félelem, ami súlyosabb esetekben pánikrohamhoz vezethet.
acrophobia

akromatikus

Nem színes, fekete-fehér.
acromatism

akromatopszia

A színészlelés elvesztése.
achromatopsy

akromegália

Az agyalapi mirigyben a növekedési hormon túltermelődése, amely a kéz, a láb és az arccsontok túlnövekedését eredményezi, anyagcserezavarok és magas vérnyomás társulhat hozzá. Kisebb mértékben terhesség során is megjelenik.
acromegalia

aktiváció

A kérgi ingerület felerősítését, az érzékelés élességét és magasabb cselekvésirányitó hatásfokát biztosítja.
activation

aktivációs modellek

A kérgi ingerületi egyensúlyt kiemelő elméletek.

Memóriamodellek, melyek szerint a memóriában egy elem felidézése attól függ, hogy a kérdéses elem aktivációja elér-e egy bizonyos kritikus szintet.

activation models

aktivációs szint

Az agykéreg általános aktivációjának foka, amely meghatározza az ébrenlétet is. → arousal
activation level

aktív alvás

Elmélet, amely szerint az alvás alatt az agykéreg nem kikapcsol, csupán reorganizálódik. Ilyenkor a thalamuszból az ingereket nem fogadja.
active sleep

aktív észlelés

Elméletek, amelyek szerint az észlelés nem egyirányú, passzív információfelvétel, hanem aktív folyamat.
active perception

aktív terápia

A terápián résztvevő aktív közreműködését igénylő terapeutikus elemek. Mozgás-, tánc- és zeneterápiában igen jellemző.
active therapy

aktualizálás

Helyzethez illesztés.

Önmegvalósítás. A meglévő képességek adaptív kibontakoztatása.

actualization

akupunktúra

Tradicionális kínai gyógymód, bőr alá helyezett tűk használatával enyhítik például a fájdalmat.
acupuncture

akusztika

A hangok kutatása.
acoustics

akusztikus

A hangokkal, ill. hallással kapcsolatos.
acoustic

akusztikus kódolás

Egy információt hallás-hangzás útján jegyzünk meg.
acoustic coding

akusztikus puffer

A hanganyag rövid idejű tárolása.
acoustic puffer

akut

Hirtelen fellépő, gyorsan kialakuló folyamat.
acute

akut stressz-zavar

Trauma után fellépő szorongásos zavarok, melyben a fő tünetek minimum egy hónapig fennállnak.
acute stress disorder

alak-háttér

→ figura-háttér
figure-ground organization

alakjelleg

Alaki minőség, a formák szervező elve.
Gestalt quality

alakkonstancia

A tárgy formájának élménye a retinakép változásai ellenére viszonylag állandó.
form constancy, shape constancy

alaklátás tényezői

→ hasonlóság, közelség, jó folytatás
Gestalt factors

alaklélektan

→ Gestalt pszichológia
Gestalt psychology

alapérzelmek

Azon érzelmek, amelyek kifejezése és megértése egyetemes. Legtöbben hat alapvető érzelem létezését fogadják el: öröm, harag, undor, meglepetés, szomorúság, aggódás.
basic emotions

alaphang

A kibocsátott akusztikus inger alapfrekvenciája által meghatározott hang, ez dönti el az általunk észlelt hangmagasságot. A felharmonikusokkal együtt alkotja a hangszínt, a zenei hangot.
fundamental tone

alaphártya

Membrán az emberi fülben, amely a hallóreceptorokat tartalmazó Corti-szervet tartja. Az alaphártya szerepet vállal az akusztikus ingerek erősítésében is, így segítve a hallást.
basilar membrane

alapízek

ízek
basic taste qualities

alapkategorizációs szint

A tudás hierarchikus szervezésében három szint közül a középső, a legtöbb megkülönböztető értékű tulajdonságot tartalmazó szint. Az állat-hal-harcsa hierarchiában a hal az alapszint.
basic category level

alapszínek

Additív színkeverésnél a vörös, kék, zöld, amelyeket egymásra vetítve fehér színt kapunk, szubtraktív színkeverésnél a magenta, cián, sárga, melyeket nem lehet egymásból kikeverni, de a többi szín kikeverhető belőlük.
primary colors

alapvető attribúciós hiba

Az a szociálpszichológia által azonosított jelenség, hogy mások viselkedésének magyarázatakor hajlamosak vagyunk a személyek belső jellemzőinek szerepét túl-, a környezeti tényezőket pedig alábecsülni.
fundamental attribution error

alarm állapot

Az általános adaptációs szindróma első szakasza, mely a szimpatikus idegrendszer aktivitásával jár. 1. alarm-állapot vagy vészreakció 2. ellenállás 3. kimerülés
alarm stage

álasszociációk

Látszólagos, mellékes együttjáráson alapuló vélt kapcsolatok.
pseudo associations

albinóság

Pigmenthiány, amely recesszív allélkombináció következménye.
albinism

alexia

Az agykéreg (gyakran a bal okcipitális lebeny) sérülésének következtében előálló deficit, amely az írott szavak felismerésének képtelenségével jár.
alexia

alexitimia

Érzelmek megélésének és kifejezésének gyengesége.
alexitimy

alfahullámok

Ellazult ébrenléti állapotban, illetve az alvás első fázisaiban megjelenő 8–13 Hz közötti frekvenciájú, főként az okcipitális lebenyre jellemző agykérgi hullámok.
alpha waves

alfa-mozgás

Látszatmozgás, mely akkor keletkezik, ha eltérő méretű tárgyak 6 ms körüli gyakorisággal váltakoznak, a mozgásélmény egy tárgy növekedése és kisebbedése.
alpha movement

alfa-ritmus

Szinkronizált 8–13 Hz közötti frekvenciájú agyi aktivitás. → alfahullámok
alpha rythm

alfa-tesztek

Az I. Világháborúban az amerikai hadseregben használt csoportos írott intelligencia tesztek. → béta-tesztek

A software-ek felhasználói ellenőrzése.

Alpha tests, Army Alpha tests

algézia

Fájdalom iránti túlérzékenység.
algesia

algeziméter

Fájdalommérő készülék.
algesimeter

algofóbia

Beteges félelem a fájdalomtól, amely során a félelem fájdalmat szül, ami fokozza a félelmet, körkörössé téve az algofóbia dinamikáját.
algophobia

algolagnia

Szexuális zavar, amelyben az öröm forrása a fizikai fájdalom, különös tekintettel az erogén zónákon.
algolagnia

algométer

A fájdalom mérésére, illetve az ingerküszöbök megállapítására alkalmas eszköz.
algometer

algoritmikus eljárások

A problémamegoldás és döntés biztos eredményre vezető lassú, lépésenkénti eljárásai.
algorhythmic methods

alkalmasság

Egy adott tevékenység elvégzéséhez, beosztás ellátásához szükséges általános és speciális adottságok, képességek, készségek összessége. A várható teljesítmény jó előrejelzője lehet.
aptitude

alkalmassági vizsgálatok

A munkapszichológiában az egyéni tulajdonságok összehasonlítása az adott munkaköröknél elvárt értékekkel.
aptitude tests

alkalmatlanság

Képesség-, ill. felkészültségbeli hiány valamilyen tevékenység végzésére, valamilyen pozíció betöltésére.
inaptidude

alkalmazkodás

Az élőlények, élettevékenységek vagy szervek hozzáidomulása az új viszonyokhoz.

A szem egy kitüntetett képessége: különböző távolságban lévő tárgyaknak az éles képét megfelelő nagyságban tudja egyforma pontossággal az ideghártyára vetni. → adaptáció

adaptation

alkalmazott pszichológia

A pszichológia gyakorlati felhasználása, s ennek elmélete. Pl. klinikai pszichológia, iskolapszichológia, neveléspszichológia, munkapszichológia, szervezet-, reklám-, sport-, művészet-, kriminálpszichológia.
applied psychology

alkat

Valamely személyre tartósan jellemző, elsősorban öröklött tényezők által kialakított anatómiai, fiziológiai és pszichés tulajdonságok egymással dinamikus kapcsolatban álló rendszere, mely az egyén működésmódját alapvetően meghatározza.
constitution

alkattan

Abból a feltételezésből kiinduló személyiségfelfogás, hogy az öröklött testi-morfológiai-fiziológiai tulajdonságok alapvetően meghatározzák a lelki működést, egyes elméletekben a pszichés betegségeket is. A legismertebb rendszerek Hippokratesz-Galenusz, Kretschmer, Pavlov, Sheldon, Sigaud nevéhez kapcsolódnak.
constitutional theory

alkohol

Köznapi értelemben a bizonyos cukrokból erjesztéssel, élesztőgombák által előállított etilalkohol (etanol) jelölésére használjuk, mely színtelen, illékony, kellemes illatú, égető ízű, gyúlékony folyadék. Fiziológiai hatásai a szívritmusváltozás, hajszálértágulás, testhő csökkenés, étvágy-, nyálelválasztás és gyomorsavtermelés fokozódás, reakcióidő növekedés, mozgáskoordinációs és légzési zavarok. Pszichikai hatásai kis mennyiségnél általában a szorongás és a gátlások oldódása, kellemes közérzet, jókedv, optimizmus, kritikátlanság, nagyobb mennyiségnél kötözködés, agresszivitás, depresszió, kontroll- és eszméletvesztés. A leggyakrabban és legrégebb óta használt pszichoaktív szer, melyre fokozatosan tolerancia épül ki, és huzamosabb ideig tartó rendszeres fogyasztása esetén addiktív lehet. Nincs specifikus receptora, a GABA-ra, a legfontosabb glutamát receptorra (n-metil-D-aszpartát NMDA) hat, befolyásolja a szerotonin, a dopamin és a noradrenalin anyagcserét.
alcohol

alkoholfogyasztás

Etilalkohol különböző összetételű italokon keresztül történő felvétele.
alcohol consumption

alkoholfüggőség

Tartós és rendszeres alkoholfogyasztás és az ebből adódó fizikai-lelki zavar.
alcohol dependence

alkoholizmus

Rendszeres és kényszeres alkoholfogyasztás miatt előálló testi, pszichés és társadalmi zavar. Kialakulásának szakaszai: 1. Tüneti: társas ivás, feszültségcsökkentő ivás. 2. Bevezető: emlékezetkiesések, titkolt ivás, ivás – bűntudat. 3. Akut: kontrollvesztés, az ivás racionalizálása (alibik), az alkoholfogyasztás köré rendeződő életvitel. 4. Krónikus: elhúzódó, ismétlődő alkoholmérgezések, erkölcsi értékvesztés, gondolkozási zavarok, alkoholos pszichózis, félelmek, tolerancia csökkenés, súlyos testi szövődmények.
alcoholism

alkoholos hallucinózis

Az alkoholos pszichózis részeként, de önállóan előforduló kórkép, melyben a személyeket fenyegető, szorongáskeltő hallásos és vizuális hallucinációk kínozzák. Hangok szidják, gyalázzák őket, és – különösen delirium tremensben – apró, mozgó lények, egerek, patkányok, pókok hemzsegnek körülöttük. Az állapot nyugtatókra jól reagál.
alcohol hallucinosis

alkoholos pszichózis

Alkoholintoxikáció vagy megvonás során kialakuló, hallásos és vizuális hallucinációkkal, üldöztetéses téveszmékkel, agresszív, paranoid viselkedéssel jellemezhető pszichiátriai kórkép.
alcohol-related psychosis

állapotfüggő tanulás

A felidézés nagyobb teljesítményű, ha az emlékező ugyanolyan állapotban van felidézéskor, mint tanuláskor. Kitüntetett tényezői a környezet, a tudat- és érzelmi állapot, s a szenzoros modalitás. → kontextusfüggő emlékezet
state-dependent learning

állatpszichológia

Az állatok viselkedését kutatja és magyarázza a Morgan-kánonból kiindulva, mely szerint egy tevékenység magyarázatához nem szükséges magasabb szintű lelki folyamat, ha alacsonyabb szintűvel is magyarázható. Az újabb etológiai és kognitív pszichológiai megfigyelések-vizsgálatok egyre több magasabbrendű megismerési folyamatot mutatnak ki egyes fajoknál, különösen a főemlősöknél.→ összehasonlító pszichológia
animal psychology

allél

A kromoszóma egy adott lókuszán található gén változata.
allele

allergia

Az immunrendszer heves reakciója egyébként ártalmatlan ingerekre.
allergy

alliesztézia

Az a jelenség, hogy szenzoros ingerek élvezeti értéke az élőlény belső állapotától függően lesz kellemes vagy kellemetlen. A belső állapotot fiziológiai (vércukorszint, testhőmérséklet, hormonok szintje) és pszichés tényezők (emléknyomok, attitüdök) egyaránt befolyásolhatják (jobban esik az étel, ha valóban éhesek vagyunk).
alliesthesia

allocentrikus referenciakeret

Saját testen kívüli, annak mentális vonatkozásaitól (érzelmek, motiváció) független, környezeti referenciapont, a látott világ egy adott tárgy tengelyeihez viszonyítása (eleje, háta).
allocentric reference frame

allocheiria

Megváltozott percepció, a beteg az ingert az ellentétes testfélről érkezőnek ítéli meg.
allocheiria

alloerotizmus

Másik személy felé irányuló szexuális vonzalom.
alloerotism

álmatlanság, inszomnia

A leggyakrabban előforduló alvászavar, az el- vagy átalvás képtelensége. Nem az alvás abszolút mennyisége számít, hanem a szubjektív közérzet, és gyakori, hogy az érintett személy többet alszik, mint gondolná, csak éppen nem tudja kipihenni magát. → alvászavarok
sleeplessness, insomnia

alogia

A beszéd szegényessége, a beszédfluencia és beszédproduktivitás csökkenése. Az értelmi retardáció, a skizofrénia és a motoros afázia tünete lehet.
alogia

álom

A gyors szemmozgásos (paradox) alvási szakaszokban megjelenő mentális folyamat, melyben az éber fantáziával megegyező vizuális élességű, a szemantikus és a vizuális memóriát egyaránt mozgósító, szekvenciálisan és narratívan szerveződő, gyakran bizarr képsorok jelennek meg előttünk. Jellemző rájuk az érzelmi telítettség, az idői, helyszíni, személyi bizonytalanság, a folyamatosság hiánya és az össze nem illés.
dream

álomelemzés

Az álmok tartalmának megismerése, leírása, többféle megközelítés szerinti értelmezése. Mivel az éber állapotra jellemző viselkedések, érzelmek, gondolatok és az álomtartalmak között kimutatható bizonyos folytonosság, következtetéseket vonhatunk le belőlük az egyén kognitív stílusára, érzelmi-motivációs jellemzőire. A pszichoanalitikus módszerekben az elemzés a tudattalan intenciókra, a kognitív folyamatok elméleteiben a reprezentációk manipulációjára irányul.
dream analysis

álomfejtés

A freudi álomértelmezés szerint vezérelt álomelemzés, mely során a manifeszt álomtartalmaktól szabad asszociációval el lehet jutni a latens álomtartalmakig. → manifeszt álomtartalom, → latens álomtartalom
interpretation of dreams

álommunka

E folyamat során nyeri el egy tudattalan (latens) álomtartalom azt a formáját, amely az álomban nyilvánvaló, tudatos (manifeszt) módon jelenhet meg.
dream work

álomtartalom

Az elfojtott, éber tudatból kiszorított impulzusok az ún. cenzor éberségétől függően még az álomban sem jelenhetnek meg a maguk pőre valóságában, hanem szimbolikus formát kell ölteniük. Az álom közvetlenül tapasztalt, azaz manifeszt tartalma ezt a kódolt üzenetet hordozza, amelyet meg kell fejtenünk ahhoz, hogy eljussunk az igazi, a tudattalanból érkező üzenetekhez, vagyis a latens tartalomhoz. → manifeszt álomtartalom, → latens álomtartalom
dream content

alsó küszöb

A legkisebb észlelhető inger, pl. a legalacsonyabb hangmagasság.
lower threshold

alszemélyiségek

A disszociatív identitászavar (többszörös személyiségzavar) kritériuma egyetlen egyénen belül két vagy több identitás vagy személyiség jelenléte. Az ún. elsődleges, az egyén nevét hordozó identitás mellett több, akár tucatnyi alszemélyiség is kialakulhat, amelyek mind eltérő tulajdonságokkal (és néha fiziológiai jellemzőkkel) bírnak.

A transzperszonális pszichológia szerint egyes pszichoszociális helyzetekben átmenetileg megjelenhetnek és átvehetik az irányítást olyan személyiségrészeink, amelyek hatékonyabbak tudnak lenni az adott problémák megoldásában. Egy embernek tucatnyi alszemélyisége is lehet, más megközelítésben ezeket társas szerepeink csalogatják elő belőlünk.

subpersonalities

általános adaptációs szindróma, ÁAS

Selye János szerint az élő szervezet bizonyos nemspecifikus károsító hatásokra (stresszorokra) hasonló, három fázisra bontható módon reagál. 1. alarm-állapot vagy vészreakció, amikor veszély megjelenésére működésbe lép a szimpatikus idegrendszer, 2. az ellenállás szakasza, amikor az élőlény támadással vagy meneküléssel próbálja megoldani a helyzetet, 3. a kimerülési szakasz, amennyiben a támadás vagy menekülés eredménytelen volt.
general adaptation syndrome, GAS

általános akarat

Rousseau társadalomelméletének központi fogalma. Az általános akarat az állam valamennyi tagjának állandó, közérdeket kifejező, valamint szabadságot megvalósító akarata.
fr volonté générale

általánosítás

Fogalomalkotásban, problémamegoldásban a közös jellemző felismerése a különböző egyedek között.

Kondícionálásban a feltételes válasz megjelenése a feltételes ingerhez hasonló ingerekre.

generalization, GB generalisation

általános képesség

A kompetencia az életben maradáshoz szükséges emberi tulajdonság annak jellemzésére, hogy a személy mennyire képes erőforrásait (attitűdök, diszpozíciók stb.) a problémamegoldás szolgálatába állítani.
competence

általános parézis

Vissza nem fordítható, az egész testre kiterjedő progresszív betegség, melyet fizikai és mentális tünetek (pl. bénaság és nagyzásos téveszmék) egyaránt kísérhetnek.
general paresis

általános pszichológia

A pszichés működés alapjelenségeivel foglalkozó tudományterület.
general psychology

áltáplálás

Állatkísérleteknél alkalmazott táplálási módszer az éhségérzetet befolyásoló tanulási folyamatok vizsgálatára. A beérkező táplálék szabályozható mennyisége egy sipolyon keresztül elhagyja a testet, így nem emésztődik meg. → éhségjelzők
sham feeding

altatók

→ nyugtató- és altatószerek

alterego

Hasonmás. A pszichoanalízisben H. Kohutnál tükörkép, amelyben az egyén úgy éli meg magát, mint valakihez hasonlítót.
alter ego, alterego

alternáló tudatállapot

Koncentrált és szétszórt, éber és kómaszerű tudatállapotok váltakozása.
alternating states of consciousness

altruizmus

Olyan önként vállalt áldozatkész és önzetlen viselkedés, amelyből az altruista embernek semmilyen előnye nem származik, és jutalmat vagy viszonzást sem kap érte.
altruism

alulról felfelé irányuló folyamatok

Folyamatok az észlelésben, tanulásban, emlékezetben és a megértésben, amelyeket kizárólag a bemeneti információk határoznak meg, és alig függenek az élőlény előzetesen szerzett tudásától, és elvárásaitól.
bottom-up processes

alvajárás

Az éjszakai alvás első harmadára jellemző alvászavar, elsősorban gyerekeknél. Az alvó felkel és járkál, anélkül, hogy ennek tudatában lenne vagy később emlékezne rá. → alvászavarok
sleepwalking, noctambulism, somnambulism

alvás

Ciklusosan megjelenő, aktivitáscsökkenéssel, az érzékelési küszöb megemelkedésével, sajátos agyi elektromos tevékenységgel kísért módosult tudatállapot, melynek sem okát, sem funkcióját nem ismerjük pontosan. Négy, az alvás mélységével jellemezhető szakaszra osztható, melyet minden ún. alvási ciklus végén egy gyors szemmozgással járó periódus egészít ki. Ebben a 90 percenként visszatérő szakaszban jelennek meg az álmok. A különböző fajok alvásigénye más és más, míg az ember 8, a kecske csak 3,a denevér pedig csaknem 20 órát alszik.
sleep

alvási apnoe

Alvás közben jelentkező légzéskimaradás, legtöbbször horkolással jár együtt, s élettanilag igen kedvezőtlen következményekhez, olykor halálhoz vezet.
sleep apnea

alvási drive

Az alvás homeosztatikus drive elmélete szerint a szükséges alvás mennyiségét és minőségét meghatározó belső késztetés.
sleep drive

alvási orsók

A II. alvási szakaszban megjelenő jellegzetes 12–16 Hz-es modulált amplitúdójú hullámformák.
speelp spindles

alvási rémület, lidércnyomás, pavor nocturnus

Tipikusan gyerekeknél (főleg kisfiúknál) az alvás első harmadában pánikszerű félelemmel, sikoltozással, heves testmozgással, erőteljes vegetatív izgalmi jelekkel (remegés, izzadás, szapora pulzus és légzés) megjelenő alvászavar. A roham alatt alig ébreszthetőek, külső ingerekre nem reagálnak, felébredve ugyanakkor szinte nem emlékeznek semmire. Felnőtt korukra általában kinövik.
night terror, sleep terror

alvási szakaszok

Az alvás során mérhető agyi elektromos hullámok eltérő mintázata alapján meghatározott szakaszok. → REM-alvás, → NREM-alvás
sleep periods

alvásmegvonás

A személy alvásának megakadályozása, mely pszichés és szomatikus elváltozásokat okoz. 100 óránál hosszabb alváshiánynál a személyiség leépül, viselkedése paranoid és agresszív lesz, érzékcsalódásokat él át. Az emlékezeti funkciók és az immunrendszer is romlik.
sleep deprivation

alvászavarok

Bizonyos organikus, ill. pszichés betegségek, esetleg túlzott stressz hatására az alvás folyamatában bekövetkező problémák (pl. az egyén nehezen alszik el, éjszaka többször felriad, reggel túl korán ébred, légzési probléma lép fel, túl aluszékony stb.). Megkülönböztetünk disszomniákat és paraszomniákat.
sleep disorders

Alzheimer-kór

A demenciák egyik leggyakrabban, általában 65 év felett, de egyik altípusában már korábban is előforduló formája, melynek alapvető tünete az emlékezetzavar.
Alzheimer’s disease, Alzheimer disease

amaurosis idiotica familiaris

Többféle öröklődő, főleg központi idegrendszeri tünetekkel járó zavar gyűjtőneve, melyeknél az ideg- és egyéb szövetekben, a sejteken belül lerakódó lipidpigmentek degeneratív elváltozásokat okoznak. A felnőtt- és serdülőkori formájánál jóval gyakoribb, gyermekkori változata 2-4 éves korban jelentkezik, és 4-8 éves korban halálhoz vezet.
amaurotic familial idiocy (neuronal ceroid lipofuscinosis)

ambivalencia

A személyben kialakult ellentétes, vagy egymást kizáró érzelmek valaki vagy valami iránt.
ambivalence

ambivalens kötődés

→ bizonytalan kötődés
insecure attachment

ambivertált

Extrovertált és introvertált személyiségjegyeket egyszerre mutató személy. Csikszentmihályi M. szerint a kreatív ember egyik igen fontos jellemzője.
ambivert

ambliopia

Rendszerint az agy kóros működése miatt bekövetkező tompalátás, a látás csökkenése. Az agy nem veszi tudomásul a szem felől érkező képet. Kizárólag gyermekkorban alakul ki.
ambliopy

amencia

Gondolkodás szétesése, illetve súlyos gondolkodásfejlődési zavar.
amentia

amerikai jelnyelv

ASL (Ameslan); az Egyesült Államokban a siketek számára kidolgozott jelnyelv. Mivel – a többi jelnyelvhez hasonlóan – nyelvtani és mondattani felépítése különbözik a beszélt nyelvekétől, alkalmazása nem korlátozódik az angol nyelvterületekre. Kanada frankofón államaiban és Mexikóban is használják, ám a Nagy-Britanniában elterjedt BSL-től annyira különbözik, hogy „beszélői” nem értik meg egymást. A kézmozdulatokra épített jeleléseket a mimika (szemöldök felvonása-leeresztése) és a testnyelv épp úgy árnyalják, ahogy az élőbeszédet a hanghordozás vagy a hangsúly. Az ASL az első sikeres, nyelvi szimbólumokat használó kommunikációs eszköz emberek és állatok között (lásd Gardner házaspár Washoe nevű csimpánza), ugyanis a csimpánzok hangképző szerve nem teszi lehetővé a humán vokalizációt.
American Sign Language

Ames szoba

A nagyság-távolság invarianciát kihasználó helyiség, amelynek a mennyezete lejt, falai nem derékszögben találkoznak, s hátsó falának egyik vége beljebb van, mint a másik. Mivel csak egy kis lyukon lehet bekukucskálni, a szoba “normálisnak” tűnik, s így ha két ember beáll a két hátsó sarokba, akkor a távolabbi és magasabb sarokban lévő jóval kisebbnek tűnik, mint a másik, aki közelebb van a szemlélőhöz, és jobban kitölti a függőleges teret.
Ames-room

Ames szoba

amfetamin eredetű pszichózis

Túlzott amfetamin fogyasztás hatására fellépő skizofréniaszerű pszichotikus állapot. Hiperaktivitás és hallucinációk jellemzik. → amfetaminok
amphetamine psychosis, amphetamine induced psychosis

amfetaminok

A központi idegrendszerre ható szorongást, gyorsuló szívverést, megnövekedett pulzust kiváltó serkentőszerek. A mesterségesen előállított alkaloida és származékai kábítószerek alapanyagai is (a metamfetamin „Speed”, a metiléndioxi-metamfetamin „Ecstasy”). → amfetaminok biológiai hatása
amphetamines

amfetaminok biológiai hatása

Az amfetaminok a központi idegrendszert stimuláló szerek, amelyek izgalmat, ingerlékenységet, szorongást, és megnövekedett szívritmust okoznak. Lipofil jellegüknek köszönhetően átjutnak a vér-agy gáton, ahol felszabadítják a szerotonin, dopamin és noradrenalin raktárakat. → amfetaminok
amphetamion biological effects

amimia

Képtelenség nem verbális kommunikáció produkciójára és megértésére. Szűkebb értelmében az érzelmek mimikai kifejezésének képtelensége.
amimia

amnesztikus szindróma

Zárt koponyasérülés következtében, a koponyasérültekre jellemző szélesebb körű rendellenességek nélkül előálló tiszta amnézia.
amnestic syndrome

amnézia

Az emlékezet zavara. Létezik részleges vagy teljes, pszichogén (lelki eredetű) vagy organikus (szervi eredetű), illetve időiségét tekintve retrográd vagy anterográd amnézia. (Jellegzetes okai idegi baleset, stroke, tartós droghasználat, idült drogabúzus.)
amnesia

amodális kiegészítés

Olyan dolgokat is érzékelünk, amelyeket a vizuális inger nem tartalmaz. Például a tárgyak takarásban lévő részeinek észlelése.
amodal completion

amplitúdó

Egy hullám oszcillációjának (pozitív és negatív kilengéseinek) egy hullámhosszon belül mért legnagyobb mértéke. Ez adja meg pl. a fény, a hang intenzitását, az agyi elektromos hullámok egyik jellemzőjét.
amplitude

amygdala

Az agy limbikus rendszerének az érzelmi viselkedésért felelős, az emlékezet és az arousal közötti kapcsolatot is szabályozó része.
amygdala

anafia

A taktilis érzékelés zavara: a taktilis ingerek észlelésének képtelensége.
anaphia

anafora

Retorikai fordulat; egy szó vagy szócsoport ismétlése egymást követő nyelvi vagy verstani egységek elején. Lehet totális (főnevek ismétlődései) és részleges visszautalás (egész-rész viszony).

Az ismétlődő nyelvi egység (szó, szócsoport) az egymást követő mondatok elejére kerül.

anaphora

anagogikus

A tudattalan erkölcsi, szellemi és allegorikus vonásokból kialakult tendenciák megjelölésére Carl Gustav Jung által bevezetett fogalom.
anagogic

anagramma

Egy szó betűinek összecserélése nyomán egy másik értelmes szó jön létre (pl. ’tábor’ → ’bátor’). A pszichológiában problémamegoldási és emlékezeti feladatként alkalmazzák.
anagramma

anaklitikus depresszió

René Spitz által bevezetett fogalom. A már kialakult és jól működő anya-gyermek kapcsolat megszakadása miatt az egy évesnél fiatalabb gyermekeknél kialakuló, akár halálhoz vezető depresszió leírására. → szeparációs szorongás
anaclytic depression

analgetikumok

Fájdalomcsillapítók.
analgesic

analgézia

A fájdalom érzésének képtelensége, vagy a fájdalom tudatos észlelésének blokkolása.
analgesia

anális erotizmus

Végbélnyíláshoz tartozó érzékiség.
anal eroticism

anális szakasz

Freud pszichoszexuális fejlődési szakaszai közül a második, amelyben a libidó a végbélnyílást és annak környékét szállja meg, s a gyerekek székletük visszatartásában, illetve elengedésében találnak örömöt. → anális személyiség
anal stage

anális személyiség

Freud második pszichoszexuális szakaszában való fixáció okozza. Két típusa az anális kiürítő (kegyetlen, rendetlen, pusztító) és az anális visszatartó (merev, kényszeres, rendmániás, fukar, gyűjtögető).
anal personality

analitikus elmélet

Pszichoanalitikus elméletek megnevezésére használt rövid terminus.

Carl Gustav Jung nevével fémjelzett pszichoanalitikus iskola. A mélylélektani erők és motivációk egyéni oldalát célozza meg, szemben a kollektív tudattalannal.

analytic theory

analízis

Részekre bontás, elemzés.

Magasabb matematikai fejezet.

Terápiás folyamat, melynek célja az elfojtott tudattalan konfliktusok felszínre hozása és feldolgozása.

analysis

analógiás teszt, analógiák tesztje

Hasonlóság vagy összhang alapján megoldandó feladatsor. (Például kutya: állat, káposzta: ?)
analogies test

analógia törvénye

Az ember (és az állatok) reakciói új helyzetekben a korábbi hasonló helyzetekben mutatott reakcióikhoz hasonlóak.
law of analogy

anamnézis

Kórelőzmény, melynek feltárása (egyes élettörténeti mozzanatok, a panaszok kezdete és lefolyása, a családban előforduló betegségek) alapvetően fontos a terápiás beavatkozás megkezdése előtt.
anamnesis

anartria

A beszédhez szükséges motoros képességek elvesztése, a szükséges izmok bénulása miatt fellépő beszédzavar. → dizartria
anarthria

androgének

A hím nemi hormonok közös neve, melyek közül a legismertebb a tesztoszteron.
androgenes

androgenizáció

A magzati fejlődés során az androgén hatása az anatómiai és agyfejlődésre.
androgenization, GB androgenisation

androgínia

A férfias és nőies tulajdonságok együttes előfordulására utal (a görög kifejezés a férfi és a nő szó kontaminációja). 1. Hagyományosan a hermafroditizmussal rokon értelemben használták, arra a jelenségre, amikor valaki férfias és nőies nemi jellegeket egyaránt hordoz. 2. A társadalmi nemek felől megközelítve olyan embereket jelölnek vele, akik nem illenek bele maradéktalanul egyik társadalmi nem kategóriájába sem. Vagy túl sok, az ellenkező nem sajátjának tekintett pszichés-kognitív tulajdonsággal bírnak, vagy valahol a két nem között érzik magukat, se nem férfiasak, se nem nőiesek.
androgyny

anesztézia

A fájdalom és az érintés érzékelésének blokkolása vagy gyengítése.
anesthesia, GB anaesthesia

angiotenzin

A szomjúság szabályozásában az a hormon, amely szomjúságérzetet és só iránti étvágyat együttesen vált ki.
angiotensin

anhedonia

Öröm érzésének képtelensége.
anhedonia

animizmus

A gyermeki, s egyesek szerint a primitív gondolkodás jellemzője, mely a tárgyakat antropomorf módon lelki jelenségekkel ruházza fel. (Pl. „csúnya, gonosz asztal”.) → antropomorfizmus
ainimism, animistic thought

anomália

A normálistól eltérő viselkedés, illetve mérési érték.
anomalia

anomaloszkóp

Színérzék-rendellenesség vizsgálatára szolgáló készülék.
anomaloscope

anomia

A társadalmi normáktól való eltérés.
anomy

anómiás öngyilkosság

Bizonytalan társadalmi helyzetben lévő személy által elkövetett öngyilkosság.
anomic suicide

Anonim Alkoholisták, AA

Névtelen Alkoholisták. A leszokott, vagy leszokóban lévő alkoholisták önsegélyező, támogató, terápiás szervezete.
Alcoholic Anonymus

anonimitás

Névtelenség.

A tudományos közleményekben és klinikai beszámolókban a személyiségi jogok védelme.

Az anonimitás ígérete vizsgálatokban az őszintébb válaszokat hivatott kiváltani.

anonimity

anorexia nervosa, anorexia, AN

Szándékos, drasztikus fogyással jellemezhető evészavar, melyben a testsúly legalább 15%-kal alacsonyabb a még normálisnak tekinthetőnél. Torz testképpel, s a betegségbelátás teljes hiányával, az elhízástól való kóros félelemmel, kényszeres testedzéssel jár. Fiatal lányok betegsége, akik a soványság következtében elveszítik nőies jellegeiket, és megfelelő kezelés nélkül gyakran halálhoz vezet. → evészavarok
anorexia (nervosa), AN

anorthopia

Látászavar, melyben egyenes vonalakat görbének lát a személy.
anorthopia

anoxia

Szülés közben, a csecsemő oxigénellátásában fellépő zavar.
anoxy

anozmia

Szagokat nem tud felismerni a személy (szagvakság, szagsüketség).
anosmia

antagonisták [drogoknál]

Más drogok hatását módosító vagy gátló szerek.
antagonist drugs

anterior rendszer

Idegi struktúrák, melyek az agy elülső részén találhatóak, s a tárgy bizonyos tulajdonságának (kivéve a helyének) a szelektív figyeléséért felelősek.
anterior system

anterográd

Időben előrefelé ható.
anterograde

anterográd amnézia

Organikus emlékezetvesztés, gátolja a tanulást, a napi események folyamatos követését és a hétköznapi életvezetést is. Előrefelé, a traumatikus eseményt követő dolgokra hat: a retrográd amnézia ellentéte.
anterograde amnesia

anticipáció

Elővételezés, elvárás, várakozás.

A viselkedés vagy gondolkodás céljainak elvárása, előrevetítése.

Sorozat-tanulási helyzetben a későbbi válasz elővételezése, megjelenése rossz helyen, beszédben egy később kövekező szótag vagy szó előretolulása.

anticipation

anticipált válasz

A válasz megjelenése a specifikus kiváltó inger hiányában, de annak anticipációja mellett.
anticipatory reaction

antidepresszánsok

A depresszió tüneteit enyhítő gyógyszerek, melyek hagyományosan a MAO-bénítókat és a triciklikus antidepresszánsokat, újabban pedig a második generációs antidepresszánsokat foglalják magukba. A ma már ritkán használt amfetaminok csak az aktivitásszintet fokozzák, az örömérzést nem.
antidepressant drugs

antidiuretikus hormon

→ ADH
antidiuretic hormone

antigének

Az immunrendszert stimuláló, a szervezet védekezőreakcióját beindító molekulák. → antitestek
antigens

antipszichotikumok

Elsősorban skizofrén betegeknél alkalmazott, a tüneteket a dopaminaktivitás, illetve a dopamin D-2 receptor túlműködésének fékezésével enyhítő szerek tartoznak ide. Az elsőként felfedezett vegyület a klórpromazin volt, melyet számos további neuroleptikum követett.
antipsychotic drugs

antireoszkóp

Régebben a vízesés-illúzió előállítására használt mechanikus berendezés. Egy csíkozott szalag mozog egy hasonló csíkozású ernyő nyílása mögött. → mozgási utóhatás
antirheoscope

antiszociális

A társadalmi normákkal meg nem egyező viselkedésminta.
antisocial

antiszociális személyiség

Agresszivitással, a társadalmi normák áthágásával, így pl. bűnelkövetéssel, droghasználattal, mások jogainak megsértésével jellemezhető személyiségzavar, ami a bűntudat és a szorongás hiányával jár együtt.
antisocial personality

antitestek

Az immunrendszer által termelt, antigének azonosítására és semlegesítésére képes fehérjemolekulák.
antibody

Anton-szindróma

Anton-Babinski szindróma, agyvérzés vagy agysérülés következtében előálló kérgi vakság, miközben a személy azt állítja, hogy lát.
Anton syndrome

antropofóbia [taijinkyofusho]

Japánokra jellemző, kultúraspecifikus szindróma. Jellegét tekintve hasonló a nyugati kultúrák társas fóbia diagnosztikai kategóriájához, az egyén azonban nem amiatt fél, mert ő maga zavarban van, hanem amiatt, hogy valamilyen tulajdonságával másokat zavarba hoz.
anthropophobia (taijin-kyofu-sho)

antropoid

Emberszabású, emberhez hasonló. Magasabbrendű főemlősök, primáták szinonimája.
anthropoid

antropológia

Embertan. Genetikai-testi, kulturális és pszichológiai tényezőkkel foglalkozó ágakra osztható.
anthropology

antropometria

Az antropológia egy ága, amely az eltérő rasszú, nemű stb. emberek testi tulajdonságaival foglalkozik.
anthropometry

antropomorfizmus

Nem emberi dolgok (pl. tárgyak, természeti jelenségek, állatok) emberi tulajdonságokkal történő felruházása.
anthropomorphism

anyához való kötődés

Az anyához fűződő tartós érzelmi kötelék, mely a 7-9. hónaptól alakul ki.
attachment to the mother

anyai ösztön

Nőstények utódok produkálására és gondozására irányuló belső késztetése.
maternal drive, maternal instinct

anyai viselkedés

Jellegzetes gondozó, tápláló, tisztogató, tanító viselkedésformák állatoknál és embernél.
maternal behavior

APA

Az USA pszichológiai társasága. A világ legnagyobb nemzeti pszichológus szervezete, melynek 200 000 feletti tagja van, 100-nál több folyóiratot ad ki, s a nemzetközi publikácós sztenderdek forrása.
APA, American Psychological Association

apa iránti biztonságos kötődés

Az anya, vagyis optimális esetben az elsőszámú gondozóhoz való kötődés mellett fontos az apához való kötődés is, ami akkor biztonságos, ha az apa jelenlétében a gyermek nyugodt, explorál, az idegenekkel barátságos. Az apa hiányára nyugtalansággal, distresszel reagál, míg visszatértére örömmel és más pozitív érzelmi megnyilvánulásokkal.
safe attachment to father

apátia

A frusztráció eredményeképpen fellépő érdektelenség, közömbösség, kedvetlenség, mely sok pszichés betegség kísérő tüneteként is jelen van.
apathy

aplysia

Tengeri csiga, a tanulás alapmechanizmusainak megértésében fontos kísérleti állat.
aplysia

apnoé

Légzési rendellenesség, melyben a személy alvás közben akár harminc vagy annál több másodpercen keresztül nem vesz levegőt.
apnea

apopatetikus

Viselkedésforma: a személy mások jelenlétében feltűnően megjátszottan viselkedik.
apopathetic

apoplektikus

„Agyvérzésre hajlamos”. Az alkattan egyik típusa. Széles mellkas, vastag nyak, nagy zsírpárnák jellemzik. Stiller Bertalan (1837–1922) írta le.
apoplectic type

apparátus

Az élőlény létező vagy feltételezett szerveinek csoportja, amely adott funkciót lát el.

A pszichoanalízisben a lelki élet felépítése.

apparatus, set

appercepció

Egy újszerű tárgy, esemény észlelése a már meglévő tapasztalatok fényében.

G. W. Leibniz az azonosítási aktussal jellemzett, egyértelmű megismerésre használta elsőként e fogalmat.

apperception

apraxia

A központi idegrendszer sérülése miatt, jól begyakorolt, sztereotíp mozgások elvégzésére irányuló képességek elvesztése.
apraxia

áramlat, flow

A Csíkszentmihályi Mihály által kidolgozott jelenség egy tevékenységben való önfeledt elmerülés lelkiállapotára utal, amikor biztosak vagyunk abban, hogy megbirkózunk az éppen végzett feladattal, s lépésről lépésre haladunk célunk felé. Miközben folyamatosan visszajelzést kapunk elért eredményeinkről, kizárólag a feladatra összpontosítunk, éntudatunk eltűnik, időérzékünk torzul, tudatállapotunk magas fokon rendezett. A cselekvés jutalma önmagában a cselekvésben van. Ilyen tevékenységek lehetnek tipikusan a játékok, a művészet, rituálék, a sport, de mindent lehet flow-élményben végezni.
flow

aranymetszés

A nagyobb rész úgy aránylik az egészhez, mint a kisebb rész a nagyobbhoz (1,61803399). Az ókor óta fontos esztétikai preferenciaelv.
golden ratio, golden section

Aranymetszés

arányskála

Mérési skála, mely az intervallumskálák jellemzői mellett természetes nullaponttal és egyenlő értékközökkel rendelkezik, s így mennyiségi következtetések levonására alkalmas. Lásd életkor, hőmérséklet, távolság, reakcióidő megállapítása.
ratio scale

arányterv

Operáns kondicionálás során a megerősítések és a válaszok arányán alapuló elrendezés. Lehet rögzített (pl. minden második válasz kap megerősítést), illetve változó (pl. egyszer 4, másszor 2 válasz után érkezik megerősítés, átlag minden harmadik válaszra).
ratio schedule

arcfelismerés

Az emberi arc és a konkrét személy felismerése.
face recognition

archetípus

Tárgyak vagy élőlények ősi típusa. A pszichológiába Carl Gustav Jung vezette be a kollektív tudattalan összetevőire, melyek archetípusos képekben (anyakép, apakép stb.) fejeződnek ki.
archetype

architektúra

Építészet, épület.

A gondolkodás és érzésvilág viszonylag állandó rendszere.

architecture

arckifejezés

Az arcnak az izmok összehúzódása-ellazulása következtében kialakuló játéka. → mimika
facial expression, mimics

arcpreferencia

Az embernél újszülött kortól meglévő preferencia a humán arcok iránt. A jelenséget vizsgálják emberszabásúaknál is.
face preference

Arisztotelész-illúzió

Tapintási illúzió, csukott szemmel s keresztezett ujjakkal érintve egy golyót, két tárgyat észlelünk.
Aristotle’s illusion

aritmománia

A kényszerbetegség viselkedésben is megnyilvánuló egyik típusa, számolási kényszer.
arithmomania

árnyalatok dimenziói

Olyan dimenziói a színeknek, melyek által a fény hullámhosszából adódóan megkapjuk a fő színneveket, azaz a pirosat, zöldet, kéket és sárgát.
hue dimensions

árnyék

A megvilágítás változásai egy felületen a fényforrás takarásának hatására. Fontos szerepe van a tárgylátásban. → árnyékolás

A jungi analitikus pszichológiában az egyéniség „negatív” része, vagyis a rejtett, előnytelen tulajdonságok, a hiányosan kifejlődött funkciók és a személyes tudattalan tartalmainak summája.

shadow

árnyékolás

A visszavert fény fokozatos változása háromdimenziós tárgyak felszínén. Ez egyben monokuláris jelzőmozzanat is, ami a tárgyak mélységészlelését is befolyásolja. → monokuláris jelzőmozzanatok

Mérőberendezések védelme elektromos és mágneses zajoktól. (Pl. a laboratórium falának hálóval való befedése.)

shading

arousal

Váratlan, új helyzetekben megjelenő központi idegrendszeri gerjesztettségi állapot. Többek között az alfa hullámok blokkolásával, felgyorsult szívveréssel, megemelkedett vérnyomással, megnövekedett válaszkészséggel járó élettani és lelkiállapot. Izgatottság.
arousal

arousal-mintázatok

Az arousal egyes összetevőinek helyzeti és személyi eltérései.
arousal patterns

arousalszint

Az agykérgi gerjesztettség arousal szintje.
arousal level

artefaktum

Ember által létrehozott, mesterséges vagy kitalált tárgy.

Kísérletekben a kísérleti elrendezésből adódó hiba, annak az eredményeket módosító mellékterméke, műtermék.

artefact, GB artifact

arterioszklerózis

Leggyakrabban idős korban fellépő tünet: az artériás rendszer ereinek megkeményedése.
arteriosclerosis

artificializmus

A piaget-i művelet előtti szakaszban levő gyermek egyik, a világ megértéséhez alkalmazott elve, amely a természet valamennyi jelenségét emberi beavatkozás művének tekinti (a tengereket az emberek hordták tele vízzel, a vulkánokat belülről törpék működtetik). A természetnek az emberi tevékenységhez való asszimilációja, mely a megfelelő ismeretek hiánya miatt a természeti népek gondolkodásában, meséiben, mítoszaiban is megjelenik. → művelet előtti szakasz a kognitív fejlődésben
artificialism

artikulációs elnyomás

Más nevén artikulációs elfedés. Verbális feladattal (pl. egy szó ismétlése) megakadályozzák az artikulációs kód felhasználását (a munkaemlékezet esetén pl. a fonológiai hurok működését.)
articulatory suppression

artikulációs kód

A beszélt nyelv létrehozásához szükséges artikuláció mentális reprezentációja.

Rövid távú emlékezeti helyzetekben jellemző az átkódolás artikulációs kódba, s az ennek megfelelő tévesztések (T → P).

articulatory code

artikulációs kontrollfolyamat

A fonológiai hurok egyik, „belső hangként” működő alegysége. A belső artikuláció körkörös folyamata teszi lehetővé a fonológiai tárból gyorsan halványuló emléknyomok frissítését.
articulatory rehearsal

ASL

→ amerikai jelnyelv
ASL

Asperger-szindróma

Az autizmus spektrum enyhébb zavara, ahol a társas viselkedés gondjai csak 3 év után jelentkeznek, s a fejlődés általában nem zavart.
Asperger syndrome

aszexuális

Nemi vágytól mentes személy.
asexual

aszexualitás

A nemi érdeklődés hiánya, a szexuális vonzódás nélküli nemi orientáció.
asexuality

aszimbolia

Képtelenség a szimbólumok jelentésének megértésére, használatára.

Képtelenség a tárgyak tulajdonságainak érintés útján történő felfogására.

asymbolia

aszimmetria

A szimmetria ellentéte.

A lateralizáció szinonimájaként is használják.

asymmetry

aszinergia

Komplex motoros mozgások (pl. állás, járás) végrehajtásához szükséges izmok koordinációs zavara. Jellemzően kisagyi mozgászavar jele.
asynergia, asynergy

aszociális

Szélsőségesen zárkózott, gyakran közösségellenes személy, aki elutasítja a társadalmi beilleszkedést és a társas interakciókat. → antiszociális
asocial

asszertivitástréning

Olyan önérvényesítő viselkedésmódok kognitív-viselkedéses megerősítése, melyet a társadalom is kívánatosnak tart.
assertivity training

asszimiláció

Piaget fejlődéselméletének alapfogalma, amely arra a folyamatra utal, amikor a gyermek új tapasztalatait a már kialakított sémáiba integrálja. → akkomodáció
assimilation

asszisztált reprodukciós technikák

Azoknak a módszereknek, beavatkozásoknak, technikáknak a gyűjtőneve, melyek lehetővé teszik, hogy egy terhesség létrejöjjön, egy gyermek megszülethessen.
assisted reproductive technics

asszociáció

Képzettársítás. Képzetek, érzelmek és gondolatok asszociációs törvények alapján történő kapcsolódása, amely későbbi feldolgozásukat is meghatározza. → szabad asszociáció
association

asszociációk szétesése

Rendezetlen, összefüggéstelen kapcsolatok a beszédben.
disintegration of associations

asszociációs kéreg

Az agykéreg azon részei, amelyek motoros és szenzoros idegi folyamatokban közvetlenül nem vesznek részt. Integráló szerepe révén magasabbrendű kognitív funkciókban van jelentősége.
association cortex

asszociációs pálya

Azonos oldali agyterületeket (agyféltekén belüli), illetve a hozzájuk tartozó gerincvelői szelvényeket összekötő idegpályák. → agyféltekék
association fibres, association tracts

asszociációs pszichológia, asszociácionista pszichológia

Asszociácionista filozófiai alapokon nyugvó felfogás, mely szerint minden lelki működés – a tudatos folyamatokat is beleértve – megmagyarázható az asszociáció törvényeivel. → asszociációs törvények
association psychology

asszociációs reakcióidő

A hívóinger és az asszociatív válasz között eltelt idő.
associative reaction time

asszociációs tanulás

Események, ingerek, válaszok együttjárásának, szűkebb értelemben egy inger és egy válasz kapcsolatának megtanulása. Legszűkebb értelmében csak a kondicionálást értik alatta.
associative learning

asszociációs teszt

Vizsgálati vagy kísérleti eljárás, amelyben a személynek egy megadott szóra kell válaszolnia: 1. szabad asszociáció esetén azzal a szóval, ami eszébe jut, 2. irányított, kötött asszociáció esetén egy előre meghatározott típusú szóval, szinonimájával, ellentétével stb.
association test

asszociációs törvények

Az asszociációk létrejöttét leíró törvények. Az elsődleges asszociációs törvények szerint az asszociációk létrejöttének alapja a közelség, a hasonlóság, másodlagos asszociációs törvények szerint az asszociáció folyamatát befolyásolja az újdonság, az elsőbbségi hatás, a gyakoriság és a szemléletesség.
laws of association

asszociatív agnózia

Specifikus neuropszichológiai kórkép, melyben az agysérült személy képtelen megnevezni tárgyakat, amelyeket egyébként tökéletesen lát. Az ilyen beteg le tud például másolni egy kulcsot, de amíg nem érintheti meg, vagy nem hallja csörögni, addig nem tudja megnevezni.
associative agnosia

asztázia

Alkati gyengeség, kimerültség.
astasia

aszténia

Veleszületett gyengeség, kimerültség bágyadtság.
asthenia

aszténiás

Jelző, a depresszív érzések jelenlétére utal. A kezdeményezés és örömérzés zavara.

E. Kretschmer alkattanában a vékony, hosszú végtagokkal rendelkező, törékeny, skizofréniára hajlamos típus.

Stiller Bertalan (1837–1922) alkattanában a hosszú mellkasú, sovány testű, gyenge kötőszövetű típus, aki hajlamos az idegességre.

asthenic type

asztenópia

A szemek elgyengülése vagy fáradtsága, melyet különböző fizikai tünetek kísérhetnek (pl. fejfájás), és néha kettős látást eredményez.
asthenopia

asztereognózia

Szomatoszenzoros agnózia. Tárgyak felismerésének képtelensége, abban az esetben, ha a rendelkezésre álló információ taktilis (a tárgy súlyának, textúrájának, méretének tapintási észlelete). → taktilis érzékelés
astereognosia, astereognosis

asztigmatizmus

→ szemtengelyferdülés
astigmatism

asztigmia

→ szemtengelyferdülés
astigmatism

asztrofóbia

A repüléstől való irracionális félelem.
astrophobia

AT.

→ autogén tréning
autogenic training

ataque de nervios

Elsősorban latin-amerikai és mediterrán népeknél megjelenő kultúrspecifikus szindróma. Pszichoszociális stresszor nyomán fellépő kontrollálhatatlan rázkódás, ordítozás, agresszió, és ritkábban rohamszerű, illetve ájulásos epizódok.
ataque de nervios

ataraktika

Nyugtató hatású gyógyszer vagy más kémiai anyag.
ataractica

ataraxia

Minden aggodalomtól mentes, tökéletes lelki nyugalom.
ataraxy, GB ataraxia

atavisztikus

Az egyed őseire visszaütő (jelleg, tulajdonság, fenotípus). → atavizmus
atavistic

atavizmus

Egy, a fajra már nem jellemző, de őseinél még jelenlévő tulajdonság megjelenése a faj egy egyedénél. Átvitt értelemben: régies megoldás.
atavism

ataxia

A mozgáskoordináció zavara, melynek hátterében az izmok nagymozgásainak irányítására való képtelenség áll.
ataxia

ataxiás írás

Az íráshoz szükséges izmokat érintő ataxia miatt fellépő írászavar.
ataxic writing

átbillenő képek

A kétértelmű ábráknál előforduló jelenség, amikor a szembe érkező információ alapján egynél több értelmezési lehetőség kínálkozik, s agyunk felváltva hol az egyik, hol a másik értelmezést választja.
perspective reversal, alternating perspective, reversible perspective

Átbillenő képek

átdolgozás

A pszichoanalitikus terápia egyik jelensége, melynek lényege az elfojtott konfliktusokkal való szembenézés, az emlékek és érzések újraértelmezése, negatív hatásaik leküzdése.
working through

átfogó fejlődési zavarok

A társas interakciók, a képzeleti aktivitás, a kommunikációs készségek zavarával, repetitív cselekvésekkel és szűk érdeklődéssel jellemezhető rendellenességek csoportja. (Pl. az autizmus vagy az Asperger-szindróma.)
pervasive developmental disorders

áthúzásos teszt

Teszteljárás, amelyben a vizsgálati személyt arra kérik, hogy egy lista elemei közül meghatározott elemeket húzzon át. Ilyen például a Piéron próba. Alkalmas pl. koncentrációs képességek mérésére.
cross-out test

atipikus

A hagyományostól eltérő működésmód. Modern atipikus antipszichotikumok hatásai például a korábbiakhoz képest szűkebb tartományúak.
atypical

atipikus antipszichotikumok

Az antipszichotikus szerek új, a régieknél kevesebb extrapiramidális tünetet előidéző csoportja (Dozapin, Resperidon). Az atipikus jelző a hagyományostól eltérő működési mechanizmusra utal.
atypical antipsychotic drugs

A-típusú személyiség

Kardiovaszkuláris betegségeknek fokozottan kitett személyiségtípus, akire az átlagosnál jobban jellemző az ellenségesség, cinizmus, türelmetlenség, versengés, folyamatos rohanásban él, agresszív és teljesítményközpontú.
type A personality

átkódolás

Egy jelrendszer áttétele másikba (pl. bináris és decimális számok).

Az ingerfeldolgozásban a megjelenítési formák egymásba alakítása. → kódolás

recoding

átlag

Számtani közép.
mean

atletikus típus

Kretschmer alkattanában a kiegyensúlyozott arányokkal rendelkező, fejlett izomzatú és erős csontozatú, szögletes arcú, epilepsziára hajlamos típus.
athletic type

átmeneti családsegítő otthon

Bentlakásos intézmény, amely elsősorban bűnözés szempontjából veszélyeztetett, szerfüggő vagy elhanyagolt gyerekek, fiatalkorúak és azok családjainak társadalmi be-, illetve visszailleszkedését segíti teljesítményalapú módszerekkel, családszerű közösségben.
achievement place

atmoszféra hatás

Következtetési folyamatokban a premisszák összképe alapján levont téves következtetés. (Pl. tagadásból tagadás: „A réz nem lebeg. Az alma nem kukacos. A réz nem kukacos.”)
atmosphere effect

atomizmus

Az elementarizmus egy formája.

Pszichológiában az a nézetrendszer, amely szerint minden lelki folyamat – többek között a tudatos folyamatok is – lebonthatók valamilyen elemi szintű elemzési egységekre. Ellentéte a holizmus.

atomism

atónia

Az izomtónus gyengesége vagy hiánya. (Izomgyengeség.)
atony, GB atonia

átöröklés

→ öröklés
heredity

atrófia

A test valamely szövetének sorvadása. Oka lehet többek között a nem használat, keringési-, táplálkozási-, illetve hormonzavarok, vagy egy adott szerv beidegzésének elvesztése.
atrophy

atrophia cerebri

Agysorvadás. Az agyállomány szöveteinek sorvadása, amely egyes funkciók zavarát, elvesztését okozhatja.
cerebral atrophy

atrophia corticalis

Az agykérget specifikusan érintő atrófia.
cortical atrophy

attenzitás

Az érzéklet élénksége. Ma már nem használt kifejezés.
attensity

áttételek

→ indulatáttétel
transference

attitűd

Tárgyak, események, személyek belső értékelését meghatározó negatív vagy pozitív viszonyulás az attitűd tárgyához. → ismereti funkció, → értékkifejező funkció, → énvédő funkciók, → szociális igazodási funkció
attitude

attitűd és viselkedés

Az attitűd kognitív, affektív és viselkedéses komponensből áll.
attitudes and behavior

attitűdskála

Az attitűdök irányát és erősségét vizsgáló kérdőív, melyben az értékelő megállapítások közül a vizsgált személyeknek három öt, hét, kilenc (mindig páratlan fokozatú) intenzitásskálán kell kiválasztaniuk a hozzájuk legközelebb álló véleményt vagy érzést.
attitude scale

áttolás

Az elhárító mechanizmusok egy fajtája, melynek segítségével egy ki nem fejezhető motívum, elfogadhatóbb formában mégis megjelenik.
displacement

attribúció

Oksági tulajdonítás, a környezetünkben történő dolgokat (bekövetkezett események, más emberek és saját magunk viselkedése) egyedi okokkal magyarázó, mások és önmagunk iránti érzelmeinket erősen befolyásoló megközelítés. → diszpozicionális attribúció, → szituációs attribúció
attribution

attribúciós elméletek

Azokkal a szabályokkal foglalkozik, amelyekkel a személyek a megfigyelt viselkedések okaira következtetnek.
attribution theories

attribúciós énelméletek

Az egyén saját viselkedését, a vele történt eseményeket magyarázó elméletek.
attributional self theories

attribúciós stílus

Az egyénre jellemző mód, ahogyan a számára lényeges eseményekre oksági magyarázatokkal szolgál.
attributional style

attribútum

Tulajdonság. Valaminek a lényegéhez tartozó elidegeníthetetlen vonása (pl. a madarak szárnya).
attribute

átvivőanyag

→ idegingerület-átvivő anyag
transmitter

Aubert-Förster jelenség

A közeli és távoli ingerek észlelésének pontossága közötti eltérés. A retinán azonos méretű tárgyak közül a valóságban kisebb, de közelibb felismerése jobb, mint a nagyobb, de távolabbi tárgyé.
Aubert-Förster phenomenon, Aubert-Förster effect

Aubert-jelenség

Vizuális illúzió, az észlelő tévesen határozza meg a vízszintes, illetve függőleges irányokat, amennyiben fejét vagy törzsét megdöntve tartja. Sötétben a legnyilvánvalóbb.
Aubert phenomenon, Aubert effect, A-effect

audiogram

→ hallhatósági függvény
audiogram

audiométer

Elektromos hallásvizsgáló készülék. Szoftveres (számítógépes) változatai is léteznek.
audiometer

audiometria

Audiométerrel végzett hallásvizsgálat.
audiometria

auditív

Hallással kapcsolatos.
auditive

auditív típus

Elsődlegesen a hallottak alapján emlékszik vissza a dolgokra.
auditive type

augmentatív kommunikációs módszerek

Kisegítő eljárások hallásban vagy beszédben akadályozottak kommunikációjának fejlesztésére.
augmentative methods of communication

aura

Epilepsziás roham vagy migrén lezajlása előtt megjelenő szubjektív pszichés állapot. Általában szorongás és/vagy hallucinációk jellemzik.
aura

autisztikus gondolkodás

Környezeti és társas adottságoktól független, képzeleti és érzelmi tevékenység által irányított gondolkodás, mely nem csak az autizmusra jellemző.
autistic thinking

autizmus

A társas interakciók, a kötődés és a játéktevékenység súlyos fejlődési zavara. Gyakran jellemzik repetitív viselkedéssorok, ritkábban önveszélyes cselekedetek. → autisztikus gondolkodás
autism

autobiografikus emlékek

A saját élettörténetre vonatkozó emlékek. → önéletrajzi emlékezet
autobiographic memories

autochton

A folyó gondolkodástól független, legtöbbször az egyén számára is idegenül ható gondolatok jelzője (autochton ideák). Skizofrénia tünete lehet.

Az inger környezetétől függetlenül történő értelmezése.

autochthonous idea

autogén

Belülről termelt, a testen belül keletkezett.
autogenous

autogén tréning

J. Schultz által kidolgozott, a jóga és a meditáció egyes elemeit felhasználó, hat lépcsőből álló eljárás, mely a vegetatív idegrendszert megcélzó, 15 perces gyakorlataival pszichés és szomatikus relaxációt eredményez. Elsajátítása szakember segítségével történik, utána pedig egyedül is végezhető. A hat lépcső: 1. elnehezedés 2. átmelegedés 3. a szív 4. a légzés 5. a napfonat 6. és a homlok hűvösségének gyakorlata.
autogenic training

autokinetikus hatás

→ mozgási illúzió
autokinetic effect

automatikus

Akarati, illetve tudatos közreműködés nélkül folyó.
automatic

automatikus aktiváció

Inger(ek) szándék nélkül történő feldolgozása, és az ehhez (ezekhez) kapcsolódó válaszokra történő felkészülés (és gyakran e válaszok véghezvitelének) folyamata. Általában gyorsabb, mint a figyelmet és szándékot igénylő folyamatok. → figyelem, → szándékos figyelem
automatic activation

automatikus készségek

Kezdetben tudatos viselkedések habituálódása. Ha sokszor begyakorlunk valamit, akkor tudatos irányítás, figyelem nélkül is képesek vagyunk végrehajtani őket (pl. írás, járás, zongorázás, biciklizés).
automatic skills

automatizálódás

→ disszociáció
automatization

automatográf

Automatikus mozgások regisztrálására alkalmas készülék.
automatograph

automaton, automata

Az emberi funkciókat imitáló gép, illetve ennek matematikai modellje, robot.

Gépiesen viselkedő ember.

automaton, automata

automatoszkóp

A tudatos kontroll nélkül végzett mozgásokat láthatóvá tevő berendezés.
automatoscope

autonómia

A személy függetlensége a környezettől, egy gyermek függetlensége a gondozóitól.
autonomy

autonóm idegrendszer

→ vegetatív idegrendszer
autonomic nervous system

autopszichikus tájékozódás

A személy saját énjéről, társadalmi helyéről, demográfiai attribútumairól való tudata.
autopsychic orientation

autoriter személyiség

T. W. Adornonak a fasiszta és antidemokratikus viselkedésre hajlamosító tulajdonságokra irányuló kutatásai alapján azonosított kétféle (demokratikus, autoriter) személyiségtípus egyike, melyre az alábbi tulajdonságok jellemzőek: konvencionalizmus; tekintélyelvű, kritikátlan behódolás; babonásság, rigiditás, érzelmi-gondolati merevség, előítéletesség; destruktivitás, a gyengébbekkel szembeni agresszió.
authoritarian personality

autoszuggesztió

→ Coué-módszer
autosuggestion

autotelikus

Önmaga céljáért való. Csikszentmihályi Mihály szóhasználatában egy emberi működésmód jelzője (áramlat), valamint az ezt gyakran átélő személyek jelzője. → autotelikus személyiség
autotelic

autotelikus személyiség

Csikszentmihályi Mihály szerint olyan autonóm, belsőleg vezérelt emberek, akik képesek örömöt lelni még elviselhetetlennek látszó helyzetekben is, és bármit tesznek, azt nem valamilyen jövőbeli haszon vagy külső jutalom reményében teszik, hanem pusztán a tevékenység öröméért. → áramlat
autotelic personality

averzió

Kerülés, undorodás tárgyaktól, helyzetektől, személyektől.
aversion

averziós terápia

Viselkedésterápia, melyben a korábban pozitív feltételes ingereket averzív ingerré alakítják, például alkoholistáknál az ethanol megutáltatása.
aversion therapy

averzív inger

Elkerülő viselkedéses választ kiváltó negatív (pl. fájdalmas vagy kellemetlen) inger.
aversive stimulus

averzív kondicionálás

Egy válasz vagy viselkedés kioltása negatív inger (büntetés) hozzákapcsolásával.
aversive conditioning

averzív megerősítés

Egy averzív inger hiánya, eltűnése, mint megerősítés. → negatív megerősítés
aversive reinforcement

axiális

Tengely menti, pl. Computer Axial Tomography, CAT, CT
axial

axon

Hosszú, a neuron testéből kiinduló, az impulzusokat a szinaptikus végbunkóhoz szállító rost.
axon

azonosulás

Az egyén átveszi a számára fontos modellek (személyek, csoportok) viselkedését, attitűdjeit, értékeit, véleményét, ízlését, hogy a lehető legjobban hasonlítson rájuk.
identification

azonosulás az agresszorral

Pszichoanalitikusok hangsúlyozta folyamat, melyben a gyermek átveszi a rivális szülő értékeit. Börtönökben, koncentrációs táborokban, kínzásnál ennek drámai változatai figyelhetőek meg, a fogoly átveszi a rabtartók értékeit. → kínzás pszichológiája
identification with the aggressor

„Lapozz bele!” módban ezek az oldalak nem érhetőek el.

Kérjük, vásárolja meg a teljes elektronikus könyvet weboldalunkon.

This page is not available in preview mode.

Should you wish to access the complete text, please purchase the full version of this e-book at our webpage.